Nogometaši Hajduka danas su otputovali u Međugorje, ali su u odlasku na prvi dio inozemnih priprema debelo kasnili u polasku.





Prvotno je kao termin polaska bilo predviđeno da bijela delegacija autobusom krene oko 17.30 sati ili 18 sati, a na koncu su u ta doba jučer još trenirali na pomoćnom poljudskom travnjaku pod paskom Miše Krstičevića. Nije Mišo odmah baš potpuno nagazio svoje vojnike, ali se sve malo odužilo. Zbog liječničkih pregleda trening je poslijepodne pomaknut s 15.30 na 16.15 sati, pa se potom i malo odužio.





Naknadno su na preglede morali i oni igrači koji su se poslije i priključili ostatku momčadi poput Ivana Vukovića, Stevena Petera Luštice, Jeana Evrarda Kouassija i sve se odužilo.





Na koncu je trener 'bijelih' na pripreme u Međugorje poveo čak 34 nogometaša. Samo dan ranije nakon prvog okupljanja pred početak priprema za nastavak sezone najavio je trener 'bijelih' kako će na prvi dio priprema u susjednu Bosnu i Hercegovinu povesti 30 igrača, tijekom dana je taj broj porastao na 32, da bi do polaska momčadi koji je uslijedio kasnije od planiranog, taj broj došao sve do 34.



Popis 34 igrača za Međugorje:

Franko Andrijašević, Josip Bašić, Marko Bencun, Goran Blažević, Slavko Bralić, Mijo Caktaš, Ivo Caput, Antonio Jakoliš, Matej Jonjić, Goran Jozinović, Lovre Kalinič, Tomislav Kiš, Jean Evrard Kouassi, Miro Kovačić, Ruben Lima, Steven Peter Luštica, Krešo Ljubičić, Anton Maglica, Mario Maloča, Dino Mikanović, Antonio Milić, Goran Milović, Zoran Nižić, Mirko Oremuš, Filip Ozobić, Josip Radošević, Dante Stipica, Danijel Stojanović, Tino Sven Sušić, Ivo Valentino Tomaš, Ivan Tomičić, Avdija Vršajević, Pavao Vugdelija, Ivan Vuković



Nisu otputovali:

Fabijan Čukelj, Ivan Jakov Džoni, Josip Elez, Joško Hajder, Jure Obšivač, Mario Pašalić, Josip Tomašević





Bit će malo i gužva među hajdukovcima u Međugorju, ali Krstičević želi dati igračima priliku da se nametnu, da se iskažu kroz sito i rešeto, pa je ipak i nekolicini mlađih igrača pružio priliku da otputuju s momčadi i okuse pripreme. A ionako će gutati kilometre, a loptu samo sanjati. U odnosu na kadar koji se pojavio na prozivci i na koji je računao u Splitu su tako ostala šestorica mlađih igrača, produkt vlastitog omladinskog pogona (Čukelj, Džoni, Elez, Hajder, Obšivač, Pašalić, Tomašević) te iskusniji Jure Obšivač koji se prošle jeseni nije nametnuo. Među putnicima nije očekivano bilo ni Tonća Kukoča koji traži novi klub. Među onima koji su otputovali je po najavama bio i mladić iz Obale Bjelokosti Jean Evrard Kouassi.





U vrlo mladom kadru najmlađi među hajdukovcima je šesnaestogodišnji Josip Bašić dok je najstariji Danijel Stojanović kojem je 28 godina.





Posljednjeg dana boravka u susjednoj državi Hajduk će u Čitluku odigrati prijateljski susret protiv Brotnja.





A Hajduk je jutros svečano predstavio svoje dvije prinove s kojima kreće u pripreme za proljetni dio sezone. Antonio Jakoliš i Zoran Nižić su u Plavom salonu odjenuli svoje nove dresove i fotografirali se sa sportskim direktorom Sergijem Krešićem.





- Jakoliš je naše dite, kud će nego u Hajduk. Ali, naše dite je ne samo zato što je iz Šibenika, već je naše dite svaki igrač koji nosi dres Hajduka. Nižić je rođen u Splitu, igrao je u Makarskoj, na obojici je sada da se izbore za mjesto u našoj momčadi koja je ambiciozna i sutra želi biti bolja nego što je danas – rekao je Krešić te prepustio riječ dvojici novih mladih igrača "bijelih".





Ne treba posebno ni naglašavati, i Jakoliš i Nižić došli su kao slobodni igrači, bez odštete. Jakoliš je stigao iz ukrajinskog Dnjipra, gdje je prije godinu dana otišao iz Šibenika. Dnjipro ga je posudio Krivbasu, gdje nije puno igrao i u prosincu je kao slobodan igrač sve dogovorio s Hajdukom. Bez obzira na sve, mladi Šibenčanin (28. veljače navršit će 21 godinu) ne žali zbog odlaska u inozemstvo.





- Ne smatram da je to bio promašaj, okusio sam inozemni klub i naučio kako se treba ponašati na treninzima. Igrao sam standardno, ali za drugu momčad, za prvu vrlo malo. Ali, u Ukrajini sam dobro trenirao, nisam izgubio puno na kondiciji – kazao je Jakoliš pred novinarima.





Tvrdi kako se u njegovoj obitelji oduvijek navijalo za Hajduk.

- Sanjao sam o dresu Hajduka, zbog moga dolaska na Poljud posebno je sretan moj otac koji je u svoje vrijeme bježao iz škole da bi išao na Hajdukove utakmice.





Jakoliš je 2010. igrao za Šibenik u finalu Kupa protiv Hajduka, kao 18-godišnjak je ušao s klupe u oba susreta.

- To je bilo predivno, najdraže utakmice. Nadam se da ću i ove godine igrati u finalu Kupa, ali u Hajdukovu dresu.





Na dresu će nositi broj 13, koji je prije njega u redovima "bijelih" nosio Ante Vukušić.

- Birao sam između brojeva 13 i 15, suigrač iz Krivbasa Bartulović rekao mi je da je 13 dobar broj... U Hajduku se vidim na poziciji krila, lijevo ili desno, a mogu igrati i špica, ovisno što trener traži od mene – dodao je Jakoliš.





Zoran Nižić je stoper koji je i prošle jeseni trenirao u Poljudu, no ugovor je potpisao tek nedavno. Krešić je objasnio kako je bilo nekih tehničkih problema, čekalo se da igrač navrši 23 godine... Navršio ih je 11. listopada, sada je na raspolaganju treneru Miši Krstičeviću.





- Iznimno sam sretan i ponosan, san svakog Dalmatinca je doći u Hajduk. Hvala treneru i Upravi što su mi pružili priliku. Bilo je neizvjesno oko potpisa ugovora, ali nije bio problem čekati, super je bilo već što sam tu – ističe Nižić.

Nižić ima iskustvo, do prošloga ljeta tri sezone je igrao u belgijskom drugoligašu Brusselsu.





- I meni je boravak u inozemstvu pomogao, odigrao sam 85 utakmica i skupio dovoljno iskustva da mogu odgovoriti na prvoligaške zahtjeve. Konkurencija u Hajdukovoj obrani je velika, primili su jako malo golova, no to može samo pozitivno utjecati na mene. Ja sam tu da treniram i pokušam izboriti svoje mjesto u momčadi – zaključio je Nižić.





A tamnoputi napadač iz Obale Bjelokosti Jean Evrard Kouassi priključio se jutros momčadi Hajduka i odradio prve treninge s bijelima.





FRANE VULAS, CROPIX